(3)

L-Artikolu 14 huwa sostitwit b'dan li ġej: “Artikolu 14 Awditjar 1. Biex tingħata l-opinjoni msemmija fit-tieni subparagrafu tal-Artikolu 59(5) tar-Regolament (UE, Euratom) Nru 966/2012 tal-Parlament Ewropew u tal-Kunsill (*1), l-Awtorità tal-Awditjar għandha twettaq awditi tas-sistema, awditjar tan-nefqa u awditjar tal-kontijiet. 2. L-awditi tas-sistema għandhom jivverfikaw jekk is-sistema ta' ġestjoni u ta' kontroll tal-Awtorità Responsabbli ħadmitx effettivament b'tali mod li jagħtu assigurazzjoni raġonevoli li d-dejta finanzjarja inkluża fit-talba għall-ħlas tal-bilanċ annwali ppreżentata lill-Kummissjoni f'konformità mal-Artikolu 44 tar-Regolament (UE) Nru 514/2014 hija legali u regolari. Fuq il-bażi ta' dawn l-awditi tas-sistema, l-Awtorità tal-Awditjar għandha tivverifika l-konformità mar-rekwiżiti prinċipali stabbiliti fl-Anness tar-Regolament ta' Implimentazzjoni tal-Kummissjoni (UE) 2015/378 (*2) u jekk l-Awtorità Responsabbli tkomplix tirrispetta l-kriterji tan-nomina stabbiliti fl-Anness I ta' dan ir-Regolament. 3. L-awditjar tan-nefqa għandu jitwettaq fir-rigward ta' kull sena finanzjarja fuq kampjun xieraq magħżul minn dejta finanzjarja kkunsidrata eliġibbli mill-Awtorità Responsabbli (“abbozz ta' kontijiet”) wara tlestija tal-kontrolli kollha tagħha msemmija fl-Artikolu 27 tar-Regolament (UE) Nru 514/2014 u r-Regolament ta' Implimentazzjoni tal-Kummissjoni (UE) 2015/840 (*3). Id-dejta finanzjarja għandha tinkludi kull tip ta' pagament li sar mill-Awtorità Responsabbli matul is-sena finanzjarja kif definit fl-Artikolu 38 tar-Regolament (UE) Nru 514/2014, inklużi pagamenti minn qabel, pagamenti interim, pagamenti finali u pagamenti marbutin mal-għajnuna teknika u appoġġ operattiv. Id-dejta finanzjarja għandha tinkludi wkoll, għall-Fond għall-Asil, il-Migrazzjoni u l-Integrazzjoni, l-għadd ta' persuni rilokati, risistemati, trasferiti jew ammessi legalment. L-awditjar tan-nefqa għandu: — jitwettaq fuq il-bażi ta' dokumenti ta' sostenn li jikkostitwixxu r-rendikont tal-awditjar u għandu jivverifika l-legalità u r-regolarità tad-dejta finanzjarja fl-abbozz tal-kontijiet; — fejn applikabbli, jinkludi verifika fuq il-post tan-nefqa mġarrba mill-benefiċjarji, inkluż mutatis mutandis għal pagamenti li saru fl-ambitu tal-assistenza teknika u tal-appoġġ operattiv. — fejn applikabbli, jinkludi verifika tal-konformità mar-rekwiżiti stabbiliti għal persuni li ġew rilokati f'konformità mad-Deċiżjonijiet tal-Kunsill (UE) 2015/1523 u (UE) 2015/1601, risistemati f'konformità mal-Artikolu 17 tar-Regolament (UE) Nru 516/2014, trasferiti f'konformità mal-Artikolu 18 tar-Regolament (UE) Nru 516/2014 u legalment ammessi f'konformità mad-Deċiżjonijeit tal-Kunsill (UE) 2015/1601, li għalihom hi mitluba somma f'daqqa. — jivverfika l-preċiżjoni u l-kompletezza tal-pagamenti lill-benefiċjarji u li ġew irreġistrati mill-Awtorità Responsabbli fis-sistema ta' kontabilità tagħha u r-rikonċiljazzjoni tar-rendikont tal-awditjar fil-livelli kollha tiegħu. Meta l-Awtorità tal-Awditjar tidentifika rata ta' żball fl-abbozz tal-kontijiet li tkun materjali jew il-problemi skoperti jidher li huma ta' natura sistemika u għalhekk jinvolvu riskju għal pagamenti oħra ffinanzjati mill-programm nazzjonali, l-Awtorità tal-Awditjar għandha tiżgura eżami ulterjuri, inkluż, fejn hu meħtieġ, verifiki addizzjonali biex jistabbilixxu l-iskala tal-problemi. Il-livell massimu ta' materjalità għandu jkun ta' 2 % tal-kontribuzzjoni tal-Unjoni għad-dejta finanzjarja fl-“abbozz tal-kontijiet”. L-Awtorità tal-Awditjar għandha tirrakkomanda l-azzjonijiet korrettivi meħtieġa lill-Awtorità Responsabbli, inkluż fejn applikabbli, rata fissa ta' korrrezzjonijiet finanzjarji f'konformità mar-Regolament ta' Implimentazzjoni tal-Kummissjoni (UE) 2015/378. L-Awtorità tal-Awditjar għandha tirrapporta r-riżultati tal-awditjar tan-nefqa u r-rakkomandazzjonijiet u l-miżuri korrettivi assoċjati fir-rapport annwali ta' kontroll imsemmi fl-Artikolu 14(8). 4. L-Awtorità tal-Awditjar għandha tistabbilixxi l-metodu għall-għażla tal-kampjun xieraq (“il-metodu tat-teħid ta' kampjuni”) f'konformità mal-istandards tal-awditjar aċċettati internazzjonalment. Il-metodu tat-teħid ta' kampjuni għandu jippermetti lill-Awtorità tal-Awditjar tagħmel stima tar-rata ta' żball totali fl-“abbozz tal-kontijiet” għas-sena finanzjarja. L-Awtorità tal-Awditjar għandha tiddokumenta, fir-rapport annwali ta' kontroll imsemmi fl-Artikolu 14(8), il-ġudizzju professjonali li użat biex tistabbilixxi l-metodu statistiku jew mhux statistiku tat-teħid ta' kampjuni u l-parametri tat-teħid ta' kampjuni applikabbli. L-Awtorità tal-Awditjar għandha żżomm rekords tal-metodoloġija tat-teħid ta' kampjuni applikata fl-istadji tal-ippjanar, l-għażla, l-ittestjar u l-evalwazzjoni, sabiex turi li l-metodu ta' teħid ta' kampjuni magħżul huwa xieraq. Meta ma jistgħux jintużaw metodi tat-teħid ta' kampjuni, jista' jintuża metodu tat-teħid ta' kampjuni mhux statistiku fuq il-ġudizzju professjonali tal-Awtorità tal-Awditjar. Kwalunkwe metodu tat-teħid ta' kampjuni mhux statistiku għandu jipprevedi għażla aleatorja tal-entrati fil-kampun u jkopri tal-anqas 10 % tal-valur tad-dejta finanzjarja inkluża fl-“abbozz tal-kontijiet”. Il-metodu tat-teħid ta' kampjuni magħżul u d-daqs tal-kampjun għandhom jippermettu lill-Awtorità tal-Awditjar tislet konklużjonijiet dwar il-popolazzjoni totali li minnu ttieħed il-kampjun. Għal dan il-għan u jekk applikabbli, l-Awtorità tal-Awditjar tista' tqassam id-dejta finanzjarja fi gruppi billi tiddeviedi fi strati, fejn kull strata tkun grupp ta' unitajiet tat-teħid ta' kampjuni li jkollhom karatteristiċi simili. Meta l-kampjun tal-awditjar ikun jinkludi pagamenti interim u/jew pagamenti finali li jikklerjaw pagamenti iddikjarati fil-kontijiet ta' snin finanzjarji preċedenti, dawn il-pagamenti bil-quddiem għandhom jaqgħu fl-ambitu tal-awditjar tan-nefqa. Madankollu, għar-rapportar fit-Tabella 10.2 “Riżultati tal-awditjar tan-nefqa” fir-rapport annwali ta' kontroll imsemmi fl-Artikolu 14.8, ir-rati ta' żball u l-kopertura tal-awditjar għandhom jiġi kkalkulati biss fuq il-bażi tal-kampjun tal-awditjar meħud mid-dejta finanzjarja fl-“abbozz ta' kontijiet” tas-sena finanzjarja kurrenti. 5. L-awditjar fuq il-kontijiet għandu jitwettaq biex jipprovdi aċċertament raġonevoli li l-kontijiet annwali jagħtu stampa reali u ġusta tad-dejta finanzjarja li ġiet irraportata fit-talba għall-ħlas tal-bilanċ annwali (“il-kontijiet finali”) imressqa mill-Awtorità Responsabbli lill-Kummissjoni f'konformità mal-Artikolu 44 tar-Regolament (UE) Nru 514/2014. Sabiex tikkonkludi jekk il-kontijiet finali jagħtux stampa reali u ekwa, l-Awtorità tal-Awditjar tivverifika li d-dejta finanzjarja kollha mħallsa u l-kontribuzzjonijiet pubbliċi riċevuti u mdaħħla fil-kontijiet li tħejjew mill-Awtorità Responsabbli għas-sena finanzjarja huma rreġistrati korrettament fis-sistema tal-kontabilità u jikkorrispondu għar-rekords tal-kontabilità ta' sostenn miżmuma mill-Awtorità Responsabbli. L-Awtorità tal-Awditjar għandha b'mod partikolari, abbażi ta' dawn il-kontijiet: (a) tivverifika li l-ammont totali ta' dejta finanzjarja rapportata fit-talba għall-ħlas tal-bilanċ annwali jaqbel mas-sistema kontabilistika tal-Awtorità Reponsabbli u, jekk hemm differenti, li spjegazzjonijiet adegwati jkunu ġew dokumentati għall-ammonti tar-rikonċiljazzjoni; (b) tivverifika li l-ammonti miġbuda u rkuprati, l-ammonti li għandhom jiġu rkuprati, u l-ammonti irrekuperabbli sa tmiem is-sena finanzjarja, jikkorrispondu għall-ammonti imdaħħla fis-sistema tal-kontabilità tal-Awtorità Responsabbli u huma appoġġati minn deċiżjonijiet dokumentati tal-Awtorità Responsabbli; (c) taċċerta li l-Awtorità Responsabbli tkun wettqet il-kontrolli amministrattivi u finanzjarji u operattivi fuq il-post skont l-Artikolu 27 tar-Regolament (UE) Nru 514/2014 u r-Regolament ta' Implimentazzjoni (UE) 2015/840. Il-verifiki msemmija fil-punti (a), (b) u (c) jistgħu jitwettqu fuq bażi ta' kampjun. Fuq il-bażi tar-rata ta' żball totali determinata mill-awditjar tan-nefqa u mir-riżultati tal-awditjar tal-kontijiet, l-Awtorità tal-Awditjar għandha tikkalkola r-rata ta' żbalji residwi biex tingħata l-opinjoni msemmija fit-tieni subparagrafu tal-Artikolu 59(5) tar-Regolament (UE, Euratom) Nru 966/2012. Il-kalkolu tar-rata ta' żbalji residwi għandu jiġi dokumentat fir-rapport annwali ta' kontroll imsemmi fil-paragrafu 8. 6. Jekk is-sejbiet tal-awditjar tal-Awtorità tal-Awditjar, malli jitlesta x-xogħol tal-awditjar, ikunu jissuġġerixxu dgħufijiet materjali fit-tħaddim effettiv tas-sistemi ta' ġestjoni u kontroll tal-Awtorità Responsabbli, l-Awtorità tal-Awditjar għandha: (a) tivvaluta l-impatt finanzjarju ta' dawn id-dgħufijiet f'konformità mar-Regolament ta' Implimentazzjoni tal-Kummissjoni (UE) 2015/378; (b) tagħmel rakkomandazzjonijiet xierqa lill-Awtorità Responsabbli għal miżuri korrettivi u preventivi; (c) tissorvelja l-implimentazzjoni tal-Awtorità Responsabbli tal-miżuri msemmija fil-punt (b) aktar 'il fuq u tivvaluta jekk hux fis-seħħ pjan ta' azzjoni biex jerġa' jkun hemm funzjonament effettiv tas-sistemi ta' ġestjoni u ta' kontroll. 7. Skont l-Artikolu 3(2), l-Awtorità tal-Awditjar għandha tirrapporta s-sejbiet tagħha lill-Awtorità ta' Nomina, inkluż jekk, fl-opinjoni tagħha, l-Awtorità Responsabbli tkomplix tikkonforma mal-kriterji ta' nomina. 8. L-Awtorità tal-Awditjar għandha tiżgura li l-informazzjoni kollha relatata mal-attività ta' awditjar tagħha msemmija fil-paragrafi 1, 2, 3, 4, 5, 6 u 7 tiġi rapportata b'mod xieraq lill-Kummissjoni Ewropea. Għal dan il-għan, l-Awtorità tal-Awditjar għandha tfassal rapport annwali ta' kontroll li jistabbilixxi s-sejbiet prinċipali tax-xogħol tal-awditjar tagħha. Ir-rapport annwali ta' kontroll għandu jitfassal f'konformità mal-mudell stabbilit fl-Anness ta' dan ir-Regolament u għandu jintbagħat lill-Kummissjoni permezz ta' sistema ta' skambju ta' dejta elettronika msemmija fl-Artikolu 2 tar-Regolament ta' Implimentazzjoni tal-Kummissjoni (UE) Nru 802/2014. Ir-rapport annwali ta' kontroll għandu jintbagħat lill-Kummissjoni mhux aktar tard minn tlett (3) ijiem tax-xogħol wara li l-Awtorità Responsabbli tippreżenta t-talba għal pagament tal-bilanċ annwali lill-Kummissjoni f'konformità mal-Artikolu 44 tar-Regolament (UE) Nru 514/2014. (*1) Ir-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta' Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (ĠU L 298, 26.10.2012, p. 1)." (*2) Ir-Regolament ta' Implimentazzjoni tal-Kummissjoni (UE) 2015/378 tat-2 ta' Marzu 2015 li jistabbilixxi r-regoli għall-applikazzjoni tar-Regolament (UE) Nru 514/2014 tal-Parlament Ewropew u tal-Kunsill fir-rigward tal-implimentazzjoni għall-ikklerjar tal-proċedura ta' kontijiet u fir-rigward tal-implimentazzjoni tar-regoli dwar l-ikklerjar tal-konformità (ĠUL 64, 7.3.2015, p. 30)." (*3) Ir-Regolament ta' Implimentazzjoni tal-Kummissjoni (UE) 2015/840 tad-29 ta' Mejju 2015 dwar il-kontrolli li jsiru mill-Awtoritajiet Responsabbli skont ir-Regolament (UE) Nru 514/2014 tal-Parlament Ewropew u tal-Kunsill li jistabbilixxi dispożizzjonijiet ġenerali dwar il-Fond għall-Ażil, il-Migrazzjoni u l-Integrazzjoni u dwar l-istrument għal appoġġ finanzjarju għall-kooperazzjoni tal-pulizija, il-prevenzjoni u l-ġlieda kontra l-kriminalità, u l-ġestjoni tal-kriżijiet (ĠU L 134, 30.5.2015, p. 1).”"